b'\n_START_ARTICLE_\nLiikkuva linna (elokuva)\n_START_SECTION_\nJuoni\n_START_PARAGRAPH_\nHatuntekij\xc3\xa4 Sophie on vastuuntuntoinen ja kaunis 18-vuotias tytt\xc3\xb6, joka pit\xc3\xa4\xc3\xa4 itse\xc3\xa4\xc3\xa4n rumana ja py\xc3\xb6ritt\xc3\xa4\xc3\xa4 kuolleen is\xc3\xa4ns\xc3\xa4 hattukauppaa. Ollessaan kerran matkalla leipomoon tapaamaan sisartaan Lettiet\xc3\xa4 Sophie kohtaa sattumalta salaper\xc3\xa4isen velhon nimelt\xc3\xa4 Howl, joka tyk\xc3\xa4styy h\xc3\xa4neen heti. T\xc3\xa4m\xc3\xa4 saa Turhamaisuuden noidan mustasukkaiseksi, sill\xc3\xa4 noita halajaa Howlin syd\xc3\xa4nt\xc3\xa4 itselleen. My\xc3\xb6hemmin samana iltana noita saapuu Sophien hattukauppaan ja kiroaa Sophien muuttamalla t\xc3\xa4m\xc3\xa4n vanhaksi naiseksi. Koska kirous est\xc3\xa4\xc3\xa4 Sophieta kertomasta tilanteestaan kenellek\xc3\xa4\xc3\xa4n, h\xc3\xa4n p\xc3\xa4\xc3\xa4tt\xc3\xa4\xc3\xa4 l\xc3\xa4hte\xc3\xa4 omille teilleen. Matkalla Sophie yst\xc3\xa4vystyy tunteisiin kykenev\xc3\xa4n linnunpel\xc3\xa4ttimen kanssa ja nime\xc3\xa4\xc3\xa4 t\xc3\xa4m\xc3\xa4n Naurisp\xc3\xa4\xc3\xa4ksi. Naurisp\xc3\xa4\xc3\xa4 johdattaa Sophien lopulta Howlin linnaan._NEWLINE_Linnan sis\xc3\xa4lle p\xc3\xa4\xc3\xa4sty\xc3\xa4\xc3\xa4n Sophie tapaa tulidemoni Calciferin, joka toimii linnan energianl\xc3\xa4hteen\xc3\xa4 ja huomaa Sophien olevan kirottu. Calcifer tarjoutuu murtamaan kirouksen vastineeksi siit\xc3\xa4, ett\xc3\xa4 Sophie auttaa puolestaan h\xc3\xa4nt\xc3\xa4 rikkomaan h\xc3\xa4nen ja Howlin v\xc3\xa4lill\xc3\xa4 olevan loitsun, joka kahlitsee h\xc3\xa4net linnaan. Seuraavana aamuna Markl, Howlin nuori oppipoika, tulee alakertaan ja alkaa tehd\xc3\xa4 taikajuomia ja loitsuja Howlin tukijoille. H\xc3\xa4n h\xc3\xa4mmentyy Sophien l\xc3\xa4sn\xc3\xa4olosta, mutta p\xc3\xa4\xc3\xa4tt\xc3\xa4\xc3\xa4 olla heitt\xc3\xa4m\xc3\xa4tt\xc3\xa4 Sophieta ulos linnasta ja alkaa tarinan edetess\xc3\xa4 rakastaa t\xc3\xa4t\xc3\xa4 kuin isosiskoa. Kun Howl ilmestyy paikalle, Sophie ilmoittaa olevansa linnan uusi siivooja, koska h\xc3\xa4n ei ole el\xc3\xa4iss\xc3\xa4\xc3\xa4n n\xc3\xa4hnyt likaisempaa paikkaa. Sophie alkaa pikkuhiljaa tottua linnassa vallitsevaan el\xc3\xa4m\xc3\xa4nmenoon ja saa tiet\xc3\xa4\xc3\xa4, ett\xc3\xa4 linnan etuovi on maaginen portaali, joka johtaa useisiin eri paikkoihin._NEWLINE_Sophien kotimaa on t\xc3\xa4ll\xc3\xa4 v\xc3\xa4lin joutunut sodan partaalle (tilanne muistuttaa toista maailmansotaa) naapurivaltionsa kanssa, koska kyseisen valtion kruununprinssi Justin on kadonnut selitt\xc3\xa4m\xc3\xa4tt\xc3\xb6m\xc3\xa4sti. Sota alkaa hiipi\xc3\xa4 v\xc3\xa4hitellen my\xc3\xb6s Sophien l\xc3\xa4hipiiriin. Howl saa kuninkaalta kutsun, jossa t\xc3\xa4m\xc3\xa4 m\xc3\xa4\xc3\xa4r\xc3\xa4\xc3\xa4 Howl omaksumat monet henkil\xc3\xb6llisyydet osallistumaan sotaan. Howl kuitenkin pelk\xc3\xa4\xc3\xa4 hovin velhoa ja entist\xc3\xa4 ohjaajaansa, Madame Sulimania, ja saa ajatuksen l\xc3\xa4hett\xc3\xa4\xc3\xa4 Sophien Sulimanin puheille suojuksenaan taikasormus sek\xc3\xa4 naamioitunut Howl. Sophien on m\xc3\xa4\xc3\xa4r\xc3\xa4 esitt\xc3\xa4\xc3\xa4 Howlin \xc3\xa4iti\xc3\xa4 ja ilmoittaa Sulimanille, millainen pelkuri Howl on ja ett\xc3\xa4 t\xc3\xa4st\xc3\xa4 \xe2\x80\x9dei olisi mit\xc3\xa4\xc3\xa4n hy\xc3\xb6ty\xc3\xa4\xe2\x80\x9d. Palatsissa Sophie kohtaa Sulimanin astmaattisen koiran, Heenin, ja luulee t\xc3\xa4t\xc3\xa4 valeasuiseksi Howliksi. Sophie tapaa my\xc3\xb6s Turhamaisuuden noidan, joka karkotettiin hovista monta vuotta sitten ja joka on nyt tullut hakemaan itselleen j\xc3\xa4lleen hovin tukea. Tuen sijaan Suliman antaa noidalle rangaistuksen imem\xc3\xa4ll\xc3\xa4 kaikki t\xc3\xa4m\xc3\xa4n voimat ja muuttaen t\xc3\xa4m\xc3\xa4n n\xc3\xa4in harmittomaksi vanhaksi naiseksi, joka ei muista juuri mit\xc3\xa4\xc3\xa4n omasta menneisyydest\xc3\xa4\xc3\xa4n. Siit\xc3\xa4 huolimatta noita k\xc3\xa4ytt\xc3\xa4ytyy edelleen eritt\xc3\xa4in pakkomielteisesti Howlia kohtaan. Suliman kertoo Sophielle, ett\xc3\xa4 Howl kokee samanlaisen kohtalon, jollei t\xc3\xa4m\xc3\xa4 tee osaansa sodassa. Sophie esitt\xc3\xa4\xc3\xa4 kiihke\xc3\xa4n vastalauseensa, jolloin Turhamaisuuden noidan loitsu heikkenee hetkellisesti tyt\xc3\xb6n sanoissa olevan rakkauden vuoksi. Suliman k\xc3\xa4sitt\xc3\xa4\xc3\xa4 Sophien tunteet Howlia kohtaan ja saa pienimuotoisen voiton l\xc3\xb6ydetty\xc3\xa4\xc3\xa4n viimein jonkun, josta Howl itsekin v\xc3\xa4litt\xc3\xa4\xc3\xa4. Howl saapuu pelastamaan Sophieta naamioituneena kuninkaaksi. H\xc3\xa4nen valeasunsa kuitenkin paljastuu, kun oikea kuningas saapuu paikalle. H\xc3\xa4n pakenee mukanaan entinen Turhamaisuuden noita ja Heen. Howlin antama taikasormus ohjaa Sophien Calciferin luo, mutta Suliman ryhtyy j\xc3\xa4ljitt\xc3\xa4m\xc3\xa4\xc3\xa4n Sophieta l\xc3\xb6yt\xc3\xa4\xc3\xa4kseen Howlin._NEWLINE_Sophie saa tiet\xc3\xa4\xc3\xa4, ett\xc3\xa4 Howl muuttuu s\xc3\xa4\xc3\xa4nn\xc3\xb6llisesti linnunkaltaiseksi olennoksi puuttuakseen sodan kulkuun, mutta ett\xc3\xa4 t\xc3\xa4m\xc3\xa4n on jokaisen muodonmuutoksen my\xc3\xb6t\xc3\xa4 yh\xc3\xa4 vaikeampi muuttua takaisin ihmiseksi. (Tulee ilmi, ett\xc3\xa4 kuka tahansa moisen muodonmuutoksen tekev\xc3\xa4 velho voi ajautua lopulta hulluuteen.) Howl osoittaa Sophielle kiitollisuutensa muuttamalla linnan niin, ett\xc3\xa4 se vie heid\xc3\xa4t Sophien vanhaan kotiin. Howl lis\xc3\xa4\xc3\xa4 my\xc3\xb6s linnan oviportaaliin uuden kohteen, joka vie h\xc3\xa4nen omaan lapsuudenkotiinsa. H\xc3\xa4n antaa sen lahjaksi Sophielle. K\xc3\xa4velless\xc3\xa4\xc3\xa4n Howlin kanssa t\xc3\xa4m\xc3\xa4n lapsuuden maisemissa Sophie muuttuu yht\xc3\xa4 mittaa takaisin nuoreksi ja vanhaksi, kunnes h\xc3\xa4n v\xc3\xa4liaikaisesti j\xc3\xa4\xc3\xa4 nuoreen muotoonsa (mutta s\xc3\xa4ilytt\xc3\xa4\xc3\xa4 hopeisen tukkansa). Sophie pelk\xc3\xa4\xc3\xa4 Howlin valmistautuvan j\xc3\xa4tt\xc3\xa4m\xc3\xa4\xc3\xa4n heid\xc3\xa4t, koska velho tiet\xc3\xa4\xc3\xa4, ettei h\xc3\xa4n pian pysty en\xc3\xa4\xc3\xa4 palaamaan takaisin ihmiseksi. Yll\xc3\xa4tt\xc3\xa4en pommittaja-alus lent\xc3\xa4\xc3\xa4 Howlin kodin yli, mutta Howl onnistuu lamauttamaan sen. H\xc3\xa4nen t\xc3\xa4ytyy kuitenkin j\xc3\xa4tt\xc3\xa4\xc3\xa4 Sophie linnaan palatessaan itse takaisin sodan melskeeseen. Pian sen j\xc3\xa4lkeen Sophien \xc3\xa4iti vierailee talossa ja tunnistaa Sophien t\xc3\xa4m\xc3\xa4n i\xc3\xa4kk\xc3\xa4\xc3\xa4st\xc3\xa4 hahmosta huolimatta. \xc3\x84iti ja tyt\xc3\xa4r kokevat iloisen j\xc3\xa4lleenn\xc3\xa4kemisen. Todellisuudessa Sophien \xc3\xa4iti on kuitenkin joutunut Sulimanin kiristyksen alaiseksi ja j\xc3\xa4tt\xc3\xa4\xc3\xa4 velhon m\xc3\xa4\xc3\xa4r\xc3\xa4ysten mukaisesti taloon pussin, jonka sis\xc3\xa4ll\xc3\xa4 on \xe2\x80\x9dpiipitt\xc3\xa4v\xc3\xa4 \xc3\xb6t\xc3\xb6kk\xc3\xa4\xe2\x80\x9d. Entinen Turhamaisuuden noita huomaa pussin ja tuhoaa \xc3\xb6t\xc3\xb6k\xc3\xa4n nopeasti heitt\xc3\xa4m\xc3\xa4ll\xc3\xa4 sen Calciferin suuhun. Valitettavasti Calcifer sairastuu sy\xc3\xb6ty\xc3\xa4\xc3\xa4n \xc3\xb6t\xc3\xb6k\xc3\xa4n, eik\xc3\xa4 pysty en\xc3\xa4\xc3\xa4 k\xc3\xa4tkem\xc3\xa4\xc3\xa4n linnaa, kun Markl avaa yhden linnan ikkunoista p\xc3\xa4\xc3\xa4st\xc3\xa4\xc3\xa4kseen noidan tupakansavun ulos._NEWLINE_Muutamia tunteja my\xc3\xb6hemmin vihollisalus ryhtyy mattopommittamaan kaupunkia sill\xc3\xa4 aikaa, kun Sulimanin k\xc3\xa4tyrit valtaavat Sophien hattukaupan. Howl saapuu paikalle juuri ajoissa suojelemaan kauppaa pommeilta. H\xc3\xa4n vet\xc3\xa4\xc3\xa4 vartijat kaupasta pois sill\xc3\xa4 v\xc3\xa4lin, kun Sophie ja Calcifer siirt\xc3\xa4v\xc3\xa4t linnan er\xc3\xa4maahan. Sophie vie Calciferin pois linnasta tuhotakseen linnan taian ja katkaistakseen sen kaikki yhteyden kaupunkiin, jotta Howlin ei tarvitsisi jatkuvasti suojella heit\xc3\xa4. (T\xc3\xa4ss\xc3\xa4 vaiheessa Sophie on muuttunut nuoreksi miltei pysyv\xc3\xa4sti.) Sophie ja Markl asettavat Calciferin linnan raunioille ja luovat linnasta pienemm\xc3\xa4n version voidakseen sitten l\xc3\xa4hte\xc3\xa4 pelastamaan Howlia. Valitettavasti entinen Turhamaisuuden noita huomaa Haurun syd\xc3\xa4men Calciferin liekeiss\xc3\xa4 (kun Calcifer on ensin selitt\xc3\xa4nyt, ett\xc3\xa4 h\xc3\xa4n tarvitsee aina osan jostakusta voidakseen tehd\xc3\xa4 voimakkaita taikoja) ja sieppaa sen. Pelastaakseen noidan palovammoilta Sophie heitt\xc3\xa4\xc3\xa4 noidan ja Calciferin p\xc3\xa4\xc3\xa4lle vett\xc3\xa4. Calcifer sammuu ja linnan j\xc3\xa4\xc3\xa4nn\xc3\xb6kset romahtavat maahan, mink\xc3\xa4 seurauksena Sophie ja Heen putoavat jyrk\xc3\xa4nteen reunan yli ja joutuvat eroon Marklista ja noidasta. Noita pitelee k\xc3\xa4siss\xc3\xa4\xc3\xa4n yh\xc3\xa4 h\xc3\xa4din tuskin hohtavaa Calciferia._NEWLINE_Sophie purskahtaa itkuun uskoen tappaneensa sek\xc3\xa4 Calciferin ett\xc3\xa4 Howlin, koska n\xc3\xa4iden el\xc3\xa4m\xc3\xa4t olivat nivoutuneet yhteen. Sophien nyyhkytt\xc3\xa4ess\xc3\xa4 Howlin sormus alkaa osoittaa kohti Howlin linnan oven j\xc3\xa4\xc3\xa4nn\xc3\xb6ksi\xc3\xa4. Sophie ei kuitenkaan huomaa sit\xc3\xa4 ennen kuin Heen her\xc3\xa4tt\xc3\xa4\xc3\xa4 h\xc3\xa4nen huomionsa. Sophie k\xc3\xa4velee oven l\xc3\xa4pi vastahakoinen Heen per\xc3\xa4ss\xc3\xa4\xc3\xa4n ja l\xc3\xb6yt\xc3\xa4\xc3\xa4 itsens\xc3\xa4 Howlin menneisyydest\xc3\xa4. Siell\xc3\xa4 Sophie n\xc3\xa4kee, miten nuori Howl sieppaa t\xc3\xa4hdenlentona putoavan Calciferin k\xc3\xa4teens\xc3\xa4. Howl ja Calcifer tekev\xc3\xa4t sopimuksen, mink\xc3\xa4 j\xc3\xa4lkeen Howl nielaisee Calciferin. Sitten Calcifer ilmestyy esiin Howlin rinnasta pojan syd\xc3\xa4n mukanaan. Sophie joutuu takaisin nykyisyyteen, mutta ennen l\xc3\xa4ht\xc3\xb6\xc3\xa4\xc3\xa4n h\xc3\xa4n huutaa Howlille ja Calciferille tiet\xc3\xa4v\xc3\xa4ns\xc3\xa4 keinon auttaa heit\xc3\xa4. H\xc3\xa4n lis\xc3\xa4\xc3\xa4, ett\xc3\xa4 heid\xc3\xa4n tulisi etsi\xc3\xa4 h\xc3\xa4net tulevaisuudessa. Howl ja Calcifer katselevat h\xc3\xa4mmentynein\xc3\xa4, kun maa nielaisee Sophien ja t\xc3\xa4t\xc3\xa4 seuraavan pienen koiran. Heen opastaa aikaan ja tilaan eksyneen sek\xc3\xa4 maata kohti putoavan Sophien takaisin nykyhetkeen usuttaen t\xc3\xa4t\xc3\xa4 kiirehtim\xc3\xa4\xc3\xa4n ennen kuin heid\xc3\xa4n kulkemansa k\xc3\xa4yt\xc3\xa4v\xc3\xa4 romahtaa._NEWLINE_Nykyisyyteen palannut Sophie l\xc3\xb6yt\xc3\xa4\xc3\xa4 Howlin, joka on menett\xc3\xa4nyt ihmismuotonsa. Sophie k\xc3\xa4sitt\xc3\xa4\xc3\xa4 Howlin odottaneen h\xc3\xa4nt\xc3\xa4 koko t\xc3\xa4m\xc3\xa4n ajan. Kun Sophie ja Howl palaavat takaisin toisten luokse, Howl muuttuu takaisin ihmiseksi. Sophie anoo entist\xc3\xa4 Turhamaisuuden noitaa palauttamaan Howlin syd\xc3\xa4men takaisin. Saatuaan Calciferin hyv\xc3\xa4ksynn\xc3\xa4n Sophie asettaa pienen maanittelun j\xc3\xa4lkeen syd\xc3\xa4men takaisin Howlin rintaan. Vaikka Howl ei ole viel\xc3\xa4 ehtinyt palata tajuihinsa, Calcifer palaa takaisin alkuper\xc3\xa4iseen hahmoonsa ja lent\xc3\xa4\xc3\xa4 pois. Nyt kun Calcifer on poissa, linnan j\xc3\xa4\xc3\xa4nn\xc3\xb6kset alkavat liukua jyrk\xc3\xa4nnett\xc3\xa4 alas vieden koko porukan mukanaan. Naurisp\xc3\xa4\xc3\xa4 joutuu miltei uhraamaan henkens\xc3\xa4 pys\xc3\xa4ytt\xc3\xa4\xc3\xa4kseen liu\xe2\x80\x99un. Sophie suutelee Naurisp\xc3\xa4\xc3\xa4t\xc3\xa4 kiitokseksi, jolloin linnunpel\xc3\xa4tin muuttuu kadonneeksi prinssi Justiniksi. Er\xc3\xa4s noita oli kironnut Justinin linnunpel\xc3\xa4ttimeksi, kunnes t\xc3\xa4m\xc3\xa4 saisi suudelman tosirakkaudeltaan._NEWLINE_T\xc3\xa4h\xc3\xa4n menness\xc3\xa4 Sophie on saanut nuoren hahmonsa pysyv\xc3\xa4sti takaisin (hopeista tukkaa lukuun ottamatta). Howl virkoaa tajuttomuudestaan ja nousee istumaan tuntien v\xc3\xa4litt\xc3\xb6m\xc3\xa4sti palautetun syd\xc3\xa4mens\xc3\xa4 aiheuttaman taakan. Howl on kuitenkin iloinen n\xc3\xa4hdess\xc3\xa4\xc3\xa4n Sophien j\xc3\xa4lleen ja kommentoi t\xc3\xa4m\xc3\xa4n hopeisia hiuksia. Vaikka prinssi Justin on oppinut rakastamaan Sophieta, h\xc3\xa4n k\xc3\xa4sitt\xc3\xa4\xc3\xa4 Sophien rakkauden kuuluvan Haurulle ja l\xc3\xa4htee tekem\xc3\xa4\xc3\xa4n sodasta lopun. Samoin tekee my\xc3\xb6s Suliman, joka on k\xc3\xa4ytt\xc3\xa4nyt Heeni\xc3\xa4 hyv\xc3\xa4kseen vakoillakseen Sophieta, Howlia ja kumppaneita. Calcifer palaa takaisin, sill\xc3\xa4 omien sanojensa mukaan h\xc3\xa4n ik\xc3\xa4v\xc3\xb6isi kaikkia, jos l\xc3\xa4htisi heid\xc3\xa4n luotaan. My\xc3\xb6hemmin yleis\xc3\xb6 n\xc3\xa4kee Howlin, Sophien ja muut uudessa lent\xc3\xa4v\xc3\xa4ss\xc3\xa4 linnassa, jota Calcifer hoitaa nyt vapaasta tahdostaan. Kaukana linnan alapuolella pommikoneet ovat palaamassa kotiin sodan p\xc3\xa4\xc3\xa4tytty\xc3\xa4. Elokuvan lopuksi Markure ja Heen leikkiv\xc3\xa4t linnan nurmella Calciferin valvoessa heit\xc3\xa4 samalla, kun entinen Turhamaisuuden noita istuu tuolissa yst\xc3\xa4v\xc3\xa4llisen iso\xc3\xa4idin tavoin. Howl ja Sophie suutelevat toisiaan linnan keulassa sijaitsevalla parvekkeella.\n_START_SECTION_\nK\xc3\xa4\xc3\xa4nn\xc3\xb6s\n_START_PARAGRAPH_\nDiana Wynne Jonesin kirjassa, johon elokuva perustuu, Haurun nimi on Howl. Nimi Hauru tulee siit\xc3\xa4, kun Howl kirjoitetaan japanilaisilla kirjoitusmerkeill\xc3\xa4. Elokuvan suomalaisessa k\xc3\xa4\xc3\xa4nnoksess\xc3\xa4 nimi on kuitenkin pidetty Hauruna._NEWLINE_Lis\xc3\xa4ksi Turhamaisuuden noidan englanninkielinen nimi, Witch of the Waste, tarkoittaa alun perin Er\xc3\xa4maan noitaa.\n_START_SECTION_\nErot kirjan ja elokuvan v\xc3\xa4lill\xc3\xa4\n_START_PARAGRAPH_\nElokuva eroaa suuresti alkuper\xc3\xa4isteoksesta niin juonessa kuin milj\xc3\xb6\xc3\xb6ss\xc3\xa4kin. Elokuvan tapahtumat ajoittuvat sodan aikaan, toisin kuin kirjassa, ja se n\xc3\xa4kyy monessa asiassa koko elokuvan ajan, esimerkiksi kun kadulle pudotetaan taivaalta propagandalappuja ja kun kaupunkia tulitetaan. Kirjassa Hauru kielt\xc3\xa4ytyy etsim\xc3\xa4st\xc3\xa4 kadonneita henkil\xc3\xb6it\xc3\xa4 kuninkaalle, kun taas elokuvassa h\xc3\xa4n kielt\xc3\xa4ytyy ottamasta osaa sotaan, koska h\xc3\xa4n on pasifisti._NEWLINE_Lis\xc3\xa4ksi monia hahmoja on muunneltu ja laitettu esiintym\xc3\xa4\xc3\xa4n eri paikoissa kuin alkuper\xc3\xa4isteoksessa; Esimerkiksi Markurea ei ole kirjassa ollenkaan, vaan Haurulla on noin 15-vuotias oppipoika nimelt\xc3\xa4\xc3\xa4n Michael, joka ihastuu Sophien pikkusiskoon, Marthaan, jota ei my\xc3\xb6sk\xc3\xa4\xc3\xa4n esiinny elokuvassa.'